text: РЕГЛАМЕНТ (ЕС) № 1084/2014 НА КОМИСИЯТА
  от 15 октомври 2014 година
  за изменение на приложение II към Регламент (ЕО) № 1333/2008 на Европейския парламент и на Съвета по отношение на употребата на дифосфати (E 450) като набухвател и регулатор на киселинността в готови теста с мая
  (текст от значение за ЕИП)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 1333/2008 на Европейския парламент и на Съвета от 16 декември 2008 г. относно добавките в храните (1), и по-специално член 10, параграф 3 от него,
  като има предвид, че:
  (1)
  С приложение II към Регламент (ЕО) № 1333/2008 се установява списък на Съюза на добавките, одобрени за употреба в храни, и условията за тяхната употреба.
  (2)
  Списъкът на Съюза на добавките в храните може да бъде актуализиран в съответствие с общата процедура, посочена в член 3, параграф 1 от Регламент (ЕО) № 1331/2008 на Европейския парламент и на Съвета (2), по инициатива на Комисията или при постъпване на заявление.
  (3)
  На 7 юли 2013 г. бе подадено заявление да се разреши употребата на дифосфати (E 450) като набухвател и регулатор на киселинността в готови теста с мая, което бе предоставено на държавите членки.
  (4)
  За приготвянето на пресни теста, които се използват като основа за приготвянето на пици, кишове, сладкиши и подобни продукти, е необходим комплекс от набухватели на основата на натриев бикарбонат (E 500), дифосфати (E 450) и мая. Тези теста не бива да набухват, докато са охладени, а процесът на набухване трябва да се задейства по време на приготвянето на крайния продукт от потребителя. Набухване предизвиква основно натриевият бикарбонат, а маята със слаби набухвателни свойства е особено необходима, за да се получи характерният ароматен вкус. Дифосфатите са необходими като регулатор на киселинността, за да се контролира образуването на въглероден диоксид при разлагането на натриевия бикарбонат.
  (5)
  Описаният комплекс от набухватели на основата на натриев бикарбонат, дифосфати и мая може да се използва като алтернатива на самонабухващо брашно, при което са разрешени по-високи стойности на фосфати. С оглед на това разрешаването на употребата на дифосфати в готови теста с мая няма да доведе до по-голям прием на фосфати. Поради това е целесъобразно да се разреши употребата на дифосфати като набухвател и регулатор на киселинността в готови теста с мая, използвани като основа за пици, кишове, сладкиши и подобни продукти.
  (6)
  В съответствие с член 3, параграф 2 от Регламент (ЕО) № 1331/2008 за да актуализира списъка на Съюза на добавките в храните, установен в приложение II към Регламент (ЕО) № 1333/2008, Комисията трябва да изиска становището на Европейския орган за безопасност на храните, освен в случаите, когато не съществува вероятност актуализацията да има отражение върху човешкото здраве. Тъй като се счита, че разрешаването на употребата на дифосфати като регулатор на киселинността в готови теста с мая, използвани като основа за пици, кишове, сладкиши и подобни продукти, не поражда опасения от гледна точка на безопасността, не е необходимо да се изиска становището на Европейския орган за безопасност на храните.
  (7)
  Поради това приложение II към Регламент (ЕО) № 1333/2008 следва да бъде съответно изменено.
  (8)
  Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
  ПРИЕ НАСТОЯЩИЯ РЕГЛАМЕНТ:
  Член 1
  Приложение II към Регламент (ЕО) № 1333/2008 се изменя в съответствие с приложението към настоящия регламент.
  Член 2
  Настоящият регламент влиза в сила на двадесетия ден след деня на публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 15 октомври 2014 година.